Ego Petrus, comes Altissiod. et Tornod., notum facio presentibus et futuris quod, cum Lambertus de Barro cuneos monetæ Altissiod. et Tornod., jure hereditario possideret, et inde homo meus esset, ad petitionem ejusdem dictos cuneos concessi dilecto et fideli meo Petro de Chableiis et heredibus ejus, pacifice et quiete in perpetuum possidendos, et super hoc prænominatum Petrum, de consensu et voluntate Yolendis comitissæ, uxoris meæ, in hominem ligium recepi. Ad hujus itaque rei confirmationem, ego et Yolendis, comitissa, uxor mea, præsentem cartulam sigillorum nostrorum munimine roboratam prædicto Petro tradi præcipimus. Actum, anno Incarnationis dominicæ Mº CCº IVe, mense julio.